
A videófelvétellel támogatott mozgástanulás tapasztalatai

Bevezetés és célkitűzés
A globalizáció során világszerte robbanásszerüen terjedtek el a különböző digitális hang- és képfelvevő eszközök, mint például a mobiltelefon vagy a tabletek. Mivel a mai „Z” és „Alfa” generáció, már természetes módon kezelik e hang- és képfelvevő eszközök összességét, úgy gondoltuk, hogy ezen eszközök testnevelés órába való integrálása motiválóan hathat rájuk. Célunk volt megtudni, hogy a taktika alapú játékok tanulása során a vizuális visszajelzések hatása nagyobb-e, mint a hagyományos szóbeli visszajelzéseké. Célunk volt még, hogy felmérjük a tanulók kapcsolatrendszerének a változásait, illetve, hogy a tanulók milyen motivációt mutatnak a mozgástanulás iránt az új környezetben.
Módszertan
A vizsgálatot két 7. évfolyamos általános iskolás osztályban (n=40) végeztük (kontroll és minta osztály), 6 hetes intervencióval. Az intervenció: az osztályok 6 héten keresztül, heti 3x15 percben végeztek taktika alapú testnevelési játékokat és feladatokat a célkitűzésnél említett kétfajta visszajelzési módszer mellett. A mintaosztály a videófelvételek mellé egyéb vizuális taktikai segítséget is kapott (szituációs képek, ellenőrző kártyák). A bemeneti és kimeneti mérés elemei: pontszerző játék, saját közösség iránti attitűd és motivációs kérdőív.
Eredmények
Az első hipotézisünk, melyben feltételeztük, hogy a taktika alapú játékok tanulása során a vizuális visszajelzések hatása nagyobb, mint a hagyományos szóbeli visszajelzéseké részben beigazolódott, hiszen a minta osztály szignifikánsan jobb eredményt mutatott a kontroll osztályhoz képest öt taktikai elemben. Második hipotézisünk, melyben a tanulók kapcsolatrendszerét vizsgáltuk, nem mutatott szignifikáns változást, de kijelenthetjük, hogy a mintaosztály tagjai közül a periférián lévő tanulók közelebb kerültek az osztályátlaghoz. Harmadik hipotézisünk, melyben a tanulók motivációjára voltunk kíváncsiak, beigazolódott, hiszen a tanulók többsége motiválónak találta az újfajta tanulási környezetet, és szívesen foglalkozna ilyen eszközökkel a testnevelés órák során a jövőben is.
Az eredményeink alapján arra következtethetünk, hogy a mai iskolás generáció hatékonyan tud tanulni az újfajta digitálisan támogatott környezetben, ezáltal is motiválhatók. Továbbá következtethetünk arra, hogy a perifériára szorult tanulók azáltal, hogy jelentőségteljes feladatot kapnak a taktika alapú csapatjátékokban a videóelemzések során, javíthatják státuszukat az osztályközösségben.



